ОУ „Елин Пелин“ – Бургас посрещна френски студенти и демонстрира иновативно обучение

На 19 май 2025 г. Основно училище „Елин Пелин“ – Бургас се превърна в сцена на педагогическо вдъхновение, креативност и европейски обмен. Събитието съчета иновативни открити уроци, квалификационна сесия и посрещане на френски студенти по програма „Еразъм+“. Денят премина под знака на професионално сътрудничество, активно учене и международно партньорство.
Тържественото посрещане на гостите от Университета в По, Франция бе организирано в училището, където директорът на ОУ „Елин Пелин“ - г-жа Пепа Запрянова, приветства топло младите бъдещи педагози. Тя подчерта значението на европейския обмен за развитие на съвременните образователни практики и представи ОУ „Елин Пелин“ като училище, което съчетава традиция и иновации, отворено към света и готово да споделя добри практики.
Френските студенти ще проведат двуседмичен педагогически стаж в периода 18–30 май 2025 г. по линия на проект № 2023-1-FR01-KA-131-HED-OOO134533 по програма „Еразъм+“. 
В първия ден от своето посещение те се включиха активно в училищния живот чрез наблюдение на учебни часове, участие в методически дискусии, работни срещи с екипа и обмен на опит в прилагането на дигитални инструменти, STEM подходи и приобщаващо образование. С интерес наблюдаваха откритите уроци, които показаха силата на иновацията в класната стая.
Сутринта започна с открити уроци, демонстриращи интегрирано обучение, творчески подход и активни методи на преподаване. Във 2.ж клас г-жа Ива Петкова представи урока „Геометрични приключения“, в който учениците затвърдиха знанията си за геометричните фигури чрез ИКТ инструменти и решаване на задачи в екип. Г-жа Ивелина Янгьозова реализира бинарен урок във 2.з клас по български език и родинознание на тема „Здравословни части на речта“, посветен на Европейския ден за борба със затлъстяването. Учениците учеха чрез игра и движение, като едновременно развиваха езикови умения и здравословни навици. В 5.а клас г-жа Диляна Константинова проведе интерактивен урок по математика, в който учениците визуализираха геометрични фигури и решаваха задачи в екипи.
След откритите уроци се състоя вътрешна квалификационна сесия за педагогическия екип, на която бяха представени темите, дискутирани на  Трети национален форум EduBurgas 2025, посветен на темата „Училището – локални перспективи в глобалния свят“. Обсъдени бяха добри практики от уроците, възможности за интердисциплинарен подход, интегриране на изкуства и STEM в учебния процес, както и значението на професионалните общности за устойчиво педагогическо развитие.
В заключителната част на деня беше представен опитът от участието в международни курсове по проект № 2024-1-BG01-KA122-SCH-000197176 „Digital and Steam World“. Учителите Петя Кандева, Грета Коцева, Мариана Георгиева, Ива Петкова, Диляна Константинова и Румяна Димитрова споделиха добри практики от обученията „ICT Tools for Teachers“ и „STEM Education“, като демонстрираха използването на дигитални платформи, електронни тестове, виртуални изложби, проектно-базирано обучение и интердисциплинарни решения в класната стая.
ОУ „Елин Пелин“ – Бургас за пореден път доказа, че е училище, което съчетава традиции, иновации и европейска отвореност, превръщайки се в мост между култури, опит и новаторско образование. Денят остави ярка следа в професионалната памет на училището и създаде нови хоризонти за международно сътрудничество и педагогическо вдъхновение.

